Coventryi katedrális

A coventryi katedrális, hivatalos nevén Szent Mihály-székesegyház (angolul: Cathedral Church of Saint Michael) az Anglikán Egyház Coventryi egyházmegyéjének székhelye. A székesegyház Anglia nyugati részén, a West Midlands-i Coventryben található. A városnak a történelem során három székesegyháza volt. Az első a Szűz Mária-székesegyház volt, egy kolostorépület, amely 1102-től 1539-ig állt, és amelyből csak néhány rom maradt meg. A második a Szent Mihály-templom volt, egy 14. századi gótikus templom, amely évszázadokig az egyik legnagyobb városi, nem székesegyház titulusú templom volt Angliában, majd 1918-ban katedrálissá nyilvánították, ám a második világháború alatt elszenvedett bombázások után csak romos falak maradtak belőle, kivéve a 87 méter magas tornyát és toronysisakját. A harmadik, 1962-ben felszentelt új St Michael's Cathedral közvetlenül a korábbi katedrális romjai és tornya mellett épült modern stílusú téglaépület, mely stílusában jól illeszkedik elődje romjaihoz. Az elpusztult épület törmelékeiből készített coventryi szögkeresztek az értelmetlen háborús pusztítás és barbárság, valamint a béke és a megbékélés nemzetközi szimbólumai lettek. Története A Szűz Mária-kolostor Coventryben már a középkorban állt egy katedrális, amely a reformációig fennmaradt. Ez volt a Szűz Mária-kolostor és katedrális, amely 1095-től 1102-ig épült, amikor Robert de Limesey a püspöki székhelyet Lichfieldből Coventrybe költöztette, egészen 1539-ig, amikor VIII. Henrik kolostorfelszámolási hullámának áldozatává vált. 1095 előtt ez egy kis bencés kolostor volt (amelyet Leofric, Mercia grófja és felesége, Lady Godiva alapított 1043-ban). Röviddel 1095 után megkezdődött az újjáépítés, és a 13. század közepére egy 130 méter hosszú katedrális lett, amelyhez számos nagy melléképület tartozott. Leofricot valószínűleg az eredeti szász templomban temették el Coventryben. A feljegyzések azonban arra utalnak, hogy Godivát Evesham apátságában temették el, gyóntató atyja, Æfic prior mellett. Ez volt az egyetlen középkori székesegyház Angliában, amelyet a reformáció során lebontottak. A régi Szent Mihály-templom A Szent Mihály-templom nagy része a 14. század végén és a 15. század elején vöröshomokkőből épült. 1918-ban, a Coventry-i egyházmegye létrehozásával katedrális rangra emelték, és akkoriban Anglia egyik legnagyobb plébániatemploma volt. A Szent Mihály-székesegyház ma romokban hever, miután az angliai csata során 1940. november 14-én a német Luftwaffe szinte teljesen megsemmisítette a coventryi légitámadás során. Csak a harangtorony, a toronysüveg, a külső falak, valamint az első püspök, Huyshe Yeatman-Biggs bronzszobra és sírja maradt meg. A régi székesegyház romjai továbbra is szent helynek számítanak, és I. fokozatú műemlékek. A székesegyház 1940-es bombázása után Richard Howard prépost a romos épület oltára mögötti falra a „Father Forgive” (Atyám, bocsáss meg) szavakat vésette. A torony 87 méter magas a szélkakas aljáig, és ez a város legmagasabb építménye. Ez egyben Anglia harmadik legmagasabb katedrális tornya is, csak a salisburyi és a norwichi katedrális magasabb. A szélkakas magasságával együtt a torony 88 méter magas. A jelenlegi épület A jelenlegi Szent Mihály-székesegyház, amelyet a régi székesegyház romjai mellé építettek, Basil Spence és az Arup tervei alapján készült, a kivitelezést a John Laing vállalta, és I. fokozatú műemléknek minősül. Spence kinevezése az 1950-ben megrendezett pályázat eredményeként történt, amelynek célja az új coventryi székesegyház építészének kiválasztása volt; tervét több mint kétszáz beérkezett pályamű közül választották ki. Spence (akit később e munkájáért lovaggá ütöttek) ragaszkodott ahhoz, hogy a régi katedrálist ne építsék újjá, hanem romként megőrizzék emlékparkként, és az új székesegyházat mellé építsék, így a két épület együttesen egy templomot alkot. A hollingtoni homokkő használata az új coventryi katedrális építésénél egységet teremt a két épület között. Az új székesegyház alapkövét II. Erzsébet királynő tette le 1956. március 23-án. A szokatlan guglia 24 méter magas, és 1962 áprilisában John Dowling százados által vezetett helikopterrel emelték fel a lapos tetőre. A katedrálist 1962. május 25-én szentelte fel Cuthbert Bardsley, Coventry püspöke, Benjamin Britten erre az alkalomra komponált War Requiem című művével, amelyet május 30-án mutattak be az új katedrálisban a felszentelés megünneplésére. Jegyzetek Fordítás Ez a szócikk részben vagy egészben az Ely Cathedral című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.